Aadu Lass

**Aadu Lass** (18. jaanuar 1928 Tallinn – 31. detsember 2001 Tallinn) oli eesti teedeinsener. 

Ta oli pikima staažiga maanteede tehnoloogiline juht Eestis. 1998. aastal autasustati Lassi Valgetähe teenetemärgiga. 

Alates 2018. aastast annab Maanteeamet koos Eesti Taristuehituse Liduga välja Aadu Lassi nimelist teedevaldkonna auhinda.

## Haridus
Aastatel 1935–1939 õppis Aadu Lass Tallinna 18. algkoolis. 1939. aastal alustas õpinguid Tallinna II progümnaasiumis, kus õppis ühe aasta. 1940–1941 õppis Tallinna 20. algkoolis, 1941–1946. aastal Tallinna 22. gümnaasiumis ja lõpetas 1946. aastal Tallinna 2. Keskkooli. 

Kõrghariduse omandas ta Tallinna Polütehnilise Instituudi ehitusteaduskonnas, kus õppis aastatel 1946–1952.

## Töö
1949 ja 1950 oli suviti praktikandina tööl teedevalitsustes (1949. aastal Järvamaal, 1950. aastal Tartus). 1950–1951 töötas õpingute kõrvalt insenerina raudteevalitsuses.

1952. aastal asus tööle Haapsalu Teedevalitsusse. 1953. aastal sai temast Maanteede Valitsuse insener ning aastatel 1956–1989 oli ta Maanteede Valitsuse peainsener.

1990–2001. aastal oli Aadu Lass ametis Maanteeameti peadirektori abina ja tegeles maanteeseaduse ja teedemajandust korraldavate põhimõtete väljatöötamisega.

## Elutöö
Aadu Lass oli pikima staažiga maanteede tehnoloogiline juht Eestis. Tema koordineerida oli teedevõrgu arengukavade koostamine, projekteerimiskavad, tehnikapoliitika, lähteülesanded, projektide kinnitamine ja läbivaatamine.

1967. aastal algatas ta Eesti Raadio kaudu teedeinfo edastamise, mis sisuliselt kestab siiani.

1973. aastal algatas esimesed teehöövlijuhtide kutsemeisterlikkuse võistlused, mis toimusid Jõgeva Teedevalitsuses. Neile lisandusid tööliste ja meistrite võistlused. Võistluste korraldamine taaselustati 2019. aastal.

1990. aastatel korraldas ta teedeinseneride eriala populariseerimiseks ja järelkasvu saamiseks TTÜ üliõpilastele sissejuhatavaid loenguid. Kirjutas valdkonna populariseerimiseks sadade kaupa artikleid ja kõnesid, korrektuure ja ettepanekuid.

Ta oli 1992. aastal vastu võetud maanteeseaduse väljatöötamise üks põhiautoreid, kaasaegsete teedemajandust korraldavate põhimõtete väljatöötajaid. Aadu Lass oli teedevõrgu arengukavade koostamise juht, projektide kinnitaja, lähteülesannete koostaja. Ta uuris ja koondas aastakümnete kaupa liiklusõnnetuste statistikat Eestis ja Põhjamaades.

2000. aastal asutati Lassi juhtimisel Eesti Maanteemuuseum. Tema kogutud materjale on maanteemuuseumis kokku ligi 6000 ühikut, vanemad neist juba aastast 1940.

**Rahvusvaheline töö**
* Balti Teedeliidu taasasutaja (asutati 1927), Balti Maanteeliidu (1989) üks asutajaid
* Eesti-Soome maanteeametite vahelise koostöö looja ja hoidja

## Tunnustus
1998. aastal autasustati Lassi Valgetähe teenetemärgiga.

## Aadu Lassi nimeline teedevaldkonna tunnustusauhind
Alates 2018. aastast annab Transpordiamet koos Eesti Taristuehituse Liiduga välja Aadu Lassi nimelist teedevaldkonna auhinda.

Auhinna andmise eesmärk on teedeinsenerikutse propageerimine, erialase tegevuse ja väljapaistvate saavutuste väärtustamine ning teedevaldkonnale pühendunud ja valdkonna arengut mõjutanud inseneride tunnustamine. 

Insener Aadu Lassi nimelist teedevaldkonna auhinda Aadu antakse välja kahes kategoorias: Aadu elutööpreemia ja Aadu inseneripreemia.

## Isiklikku
Aadu Lass sündis Tallinnas teenistujate peres teise lapsena. Aadu isa August töötas arveametnikuna Maapangas ja asjaajajana Tallinna Eesti Põllumeeste Seltsis, Aadu ema Julie oli Tallinna Eesti Põllumeeste Seltsi võõrastemaja perenaine.

Vabal ajal tegeles muusikaga, oli Tallinna Polütehnilise Instituudi Akadeemilise Meeskoori laulja ja Teaduste Akadeemia Meeskoori asutajaliige.

## Vaata ka
* Aadu Lassi nimeline teedevaldkonna auhind
* Transpordiamet
* Maanteeamet

## Viited

## Välislingid
* Video: Vahur Kersna intervjuu Aadu Lassiga
* Sada aastat Eesti teedele: Maanteeameti 100. sünnipäevale pühendatud uurimus